钦定古今图书集成/明伦汇编/官常典/第705卷 > 五代史 > 《论王彦章裴约刘仁赡》
## 钦定古今图书集成/明伦汇编/官常典/第705卷 > 五代史 > 《论王彦章裴约刘仁赡》

呜呼！天下恶梁久矣，然士之不幸而生其时者，不为
之臣可也；其食人之禄者，必死人之事，如彦章者，可
谓得其死哉！仁赡既杀其子以自明矣，岂有垂死而
变节者乎？今《周世宗实录》载仁赡降书，盖其副使孙
羽等所为也。当世宗时，王环为蜀守秦州，攻之久不
下，其后力屈而降，世宗颇嗟其忠，然止以为大将军。
视世宗待二人之薄厚而考其《制书》，乃知仁赡非降
者也，自古忠臣义士之难得也。五代之乱，三人者或
出于军卒，或出于伪国之臣，可胜叹哉！可胜叹哉！